กองบัญชาการตำรวจนครบาล ออกประกาศห้ามชุมนุมสาธารณะในรัศมีไม่เกิน 50 เมตร รอบพื้นที่ศาลรัฐธรรมนูญและศาลฎีกาเพื่อความสงบเรียบร้อย
พลตำรวจตรี ภัคพงศ์ พงษ์เภตรา รองผู้บัญชาการตำรวจนครบาล ออกคำสั่งกองบัญชาการตำรวจนครบาล เรื่องประกาศห้ามชุมนุมสาธารณะในรัศมีไม่เกิน 50 เมตร รอบพื้นที่ศาลรัฐธรรมนูญและศาลฎีกา ตามมาตรา 7 วรรคท้าย แห่งพระราชบัญญัติการชุมนุมสาธารณะ พ.ศ. 2558 จากกรณีที่ศาลรัฐธรรมนูญอ่านคำวินิจฉัย การร้องขอให้ยุบพรรคไทยรักษาชาติ โดยสถานีตำรวจนครบาลทุ่งสองห้อง ติดตามสถานการณ์ด้านการข่าว พบอาจมีกลุ่มที่สนใจการเมืองมาร่วมชุมนุมฟังผลคำวินิจฉัยของศาล ซึ่งอาจมีทั้งผู้เห็นด้วยและไม่เห็นด้วย ตลอดจนอาจมีกลุ่มผู้ไม่หวังดีสร้างสถานการณ์บริเวณโดยรอบศาลรัฐธรรมนูญ ตลอดจนส่วนราชการอื่น ๆ ที่อาจทำให้กระทบต่อความสงบเรียบร้อยของบ้านเมือง และผู้ที่สัญจรผ่าน โดยเฉพาะถนนแจ้งวัฒนะได้ ดังนั้น เพื่อประโยชน์แห่งการรักษาความปลอดภัยสาธารณะและความสงบเรียบร้อยของประชาชน จึงประกาศห้ามชุมนุมสาธารณะในรัศมีไม่เกิน 50 เมตรรอบพื้นที่ศาลรัฐธรรมนูญและศาลฎีกา